input: DECIZIA DE PUNERE ÎN APLICARE A COMISIEI
  din 17 septembrie 2012
  privind recunoașterea Egiptului în temeiul Directivei 2008/106/CE a Parlamentului European și a Consiliului în ceea ce privește sistemele de formare și certificare a navigatorilor
  [notificată cu numărul C(2012) 6297]
  (2012/505/UE)
  COMISIA EUROPEANĂ,
  având în vedere Tratatul privind funcționarea Uniunii Europene,
  având în vedere Directiva 2008/106/CE a Parlamentului European și a Consiliului din 19 noiembrie 2008 privind nivelul minim de formare a navigatorilor (1), în special articolul 19 alineatul (3) primul paragraf,
  având în vedere cererile prezentate de Cipru la 13 mai 2005, de Regatul Unit la 25 septembrie 2006 și de Republica Elenă la 26 octombrie 2006,
  întrucât:
  (1)
  În conformitate cu Directiva 2008/106/CE, statele membre pot decide să recunoască certificatele corespunzătoare ale navigatorilor eliberate de țări terțe, cu condiția ca țara terță respectivă să fie recunoscută de Comisie. Aceste țări terțe trebuie să îndeplinească toate cerințele Convenției Organizației Maritime Internaționale (OMI) privind standardele de pregătire a navigatorilor, brevetare/atestare și efectuare a serviciului de cart (denumită în continuare „Convenția STCW”) din 1978 (2), astfel cum a fost revizuită în 1995.
  (2)
  Cererile de recunoaștere a Egiptului au fost prezentate prin scrisori la 13 mai 2005 de Cipru, la 25 septembrie 2006 de Regatul Unit și la 26 octombrie 2006 de Republica Elenă. În urma acestor cereri, Comisia a evaluat sistemele de formare și certificare din Egipt pentru a verifica dacă această țară respectă toate cerințele Convenției STCW și dacă s-au luat măsurile corespunzătoare în vederea prevenirii fraudei în ceea ce privește certificatele. Evaluarea a avut la bază rezultatele unei inspecții efectuate de experții Agenției Europene pentru Siguranță Maritimă în decembrie 2006. În cursul acestei inspecții s-au constatat unele deficiențe ale sistemelor de formare și certificare.
  (3)
  Comisia a transmis statelor membre un raport privind rezultatele evaluării.
  (4)
  Prin scrisorile din 16 februarie 2009, din 21 septembrie 2010 și din 20 decembrie 2011, Comisia a solicitat Egiptului să prezinte dovezi prin care să demonstreze remedierea deficiențelor constatate.
  (5)
  Prin scrisorile din 12 noiembrie 2009, 25 noiembrie 2010 și 28 februarie 2012, Egiptul a prezentat informațiile și dovezile solicitate referitoare la aplicarea de măsuri corective adecvate și suficiente pentru remedierea deficiențelor constatate în cadrul evaluării conformității.
  (6)
  Rezultatul evaluării conformității și al analizării informațiilor furnizate de Egipt demonstrează că Egiptul respectă cerințele Convenției STCW și a luat măsurile corespunzătoare de prevenire a fraudei în ceea ce privește certificatele.
  (7)
  Măsurile prevăzute în prezenta decizie sunt conforme cu avizul Comitetului pentru siguranța maritimă și prevenirea poluării de către nave,
  ADOPTĂ PREZENTA DECIZIE:
  Articolul 1
  În sensul articolului 19 din Directiva 2008/106/CE, Egiptul este recunoscut în ceea ce privește sistemele de formare și certificare a navigatorilor.
  Articolul 2
  Prezenta decizie se adresează statelor membre.
  Adoptată la Bruxelles, 17 septembrie 2012.